CELEX: 32010R0239
Language: ro
Date: 2010-03-22 00:00:00
Title: Regulamentul (UE) nr. 239/2010 al Comisiei din 22 martie 2010 de modificare a Regulamentului (CE) nr. 318/2007 de stabilire a condițiilor de sănătate animală pentru importurile anumitor păsări în Comunitate și a condițiilor de carantină (Text cu relevanță pentru SEE)

23.3.2010   
            
            
               RO
            
            
               Jurnalul Oficial al Uniunii Europene
            
            
               L 75/18
            
         REGULAMENTUL (UE) NR. 239/2010 AL COMISIEI
   din 22 martie 2010
   de modificare a Regulamentului (CE) nr. 318/2007 de stabilire a condițiilor de sănătate animală pentru importurile anumitor păsări în Comunitate și a condițiilor de carantină
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 10 alineatul (3) al doilea paragraf și articolul 10 alineatul (4) al doilea paragraf,
   având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute la punctul I din anexa A la Directiva 90/425/CEE (2), în special articolul 18 alineatul (1) a patra liniuță,
   întrucât:
   
               (1)
            
            
               Directiva 91/496/CEE stabilește condițiile de carantină privind animalele vii importate din țări terțe, inclusiv condițiile generale care trebuie îndeplinite de centrele de carantină situate în interiorul Uniunii. Anexa B la directiva respectivă stabilește o listă de condiții generale pentru acreditarea unor astfel de centre.
            
         
               (2)
            
            
               Articolul 10 alineatul (4) litera (b) din Directiva 91/496/CEE, astfel cum a fost modificat prin Directiva 2008/73/CE a Consiliului din 15 iulie 2008 de simplificare a procedurilor de întocmire a listelor și publicare a informațiilor în domeniul veterinar și zootehnic (3), a introdus o procedură simplificată de întocmire și publicare a listelor centrelor de carantină acreditate în care trebuie puse în carantină sau izolate animale vii, dacă legislația Uniunii solicită aceasta. Conform noii proceduri, care se aplică de la 1 ianuarie 2010, competența de a întocmi lista centrelor de carantină acreditate care îndeplinesc condițiile generale stabilite în anexa B la directiva respectivă nu mai revine Comisiei, ci statelor membre.
            
         
               (3)
            
            
               Regulamentul (CE) nr. 318/2007 al Comisiei (4) stabilește condițiile de sănătate animală pentru importurile în Uniune ale anumitor păsări, altele decât păsările de curte. Articolul 6 din regulamentul respectiv prevede că unitățile și centrele de carantină acreditate trebuie să îndeplinească și condițiile minime stabilite în anexa IV la regulamentul menționat. De asemenea, anexa V la regulamentul respectiv stabilește o listă a unităților și centrelor de carantină acreditate.
            
         
               (4)
            
            
               Pentru a se garanta simplificarea legislației Uniunii, este necesar să se modifice articolul 6 din Regulamentul (CE) nr. 318/2007 și să se elimine anexa V la acesta pentru a reflecta noile proceduri de acreditare și întocmire a listei unităților și centrelor de carantină prevăzute în Directiva 91/496/CEE, astfel cum a fost modificată prin Directiva 2008/73/CE. Unele state membre au început deja să elaboreze liste ale centrelor de carantină acreditate pentru a transpune dispozițiile articolului 10 alineatul (4) litera (b) din Directiva 91/496/CEE. Prin urmare, pentru a se garanta claritatea legislației Uniunii, este adecvat ca modificările aduse Regulamentului (CE) nr. 318/2007 să fie aplicabile începând cu aceeași dată de aplicare a Directivei 91/496/CEE.
            
         
               (5)
            
            
               Prin urmare, Regulamentul (CE) nr. 318/2007 ar trebui modificat în consecință.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 318/2007 se modifică după cum urmează:
   
               1.
            
            
               Articolul 6 se înlocuiește cu următorul text:
               „Articolul 6
               Unitățile și centrele de carantină acreditate
               Unitățile și centrele de carantină acreditate îndeplinesc condițiile minime stabilite în anexa IV.
               Fiecare stat membru întocmește și actualizează o listă a unităților și centrelor de carantină acreditate și a numerelor de acreditare ale acestora și pune această listă la dispoziția Comisiei, a celorlalte state membre și a publicului.”
            
         
               2.
            
            
               Anexa V se elimină.
            
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2010.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 martie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 268, 24.9.1991, p. 56.
   
      (2)  JO L 268, 14.9.1992, p. 54.
   
      (3)  JO L 219, 14.8.2008, p. 40.
   
      (4)  JO L 84, 24.3.2007, p. 7.